钦定古今图书集成/明伦汇编/氏族典/第107卷 > 《廖用贤尚友录》 > 梅挚
## 钦定古今图书集成/明伦汇编/氏族典/第107卷 > 《廖用贤尚友录》 > 梅挚

按《宋史梅挚传》：“挚字公仪，成都新繁人，进士，起家大
理评事，知蓝田、上元县，徙知昭州，通判苏州。庆历中，
擢殿中侍御史，徙开封府推官，迁判官，改度支判官，
进侍御史，以户部员外郎兼侍御史知杂事，权判大
理寺，以为户部副使。会宴契丹使紫宸殿，三司副使
当坐殿东庑下，同列有谓典宴例坐殿上，而大宴当
止殿门外尔。”因不即坐，与刘湜、陈洎趋出。降知海州，
徙苏州。入为度支副使，擢天章阁待制、陕西都转运
使。还判吏部流内铨，进龙图阁学士、知滑州，勾当三
班院、同知贡举。请知杭州，累迁右谏议大夫，徙江宁
府，又徙河中，卒。挚性淳静，不为矫厉之行，政迹如其
为人。平居未尝问生业。喜为诗，多警句，有《奏议》四十
馀篇。